לאחר מעבר הקבוצה הבוגרת לבעלות המועצה אזורית הגלבוע, "ירשה" הקבוצה את מחלקת הנוער של המועצה, שנקראת הפועל גלבוע/מעיינות, בעוד מועדון הפועל גליל עליון שמר על מחלקת הנוער המקומית ובעונת 2008/09 הקים מחדש את קבוצת הבוגרים בשם הוותיק בליגה ב'.
היסטוריה.
הפועל גלבוע.
קבוצת הפועל גלבוע/עפולה העפילה לליגת העל בשנת 2006. את העונה ההיא הפועל גלבוע/עפולה סיימה במקום השישי, אך בעונה שלאחר מכן סיימה את הליגה במקום האחרון, וירדה ליגה. זמן קצר לאחר מכן, החל משא ומתן בין קבוצת הפועל גליל עליון לבין מועצה אזורית הגלבוע, על פרידה מהפועל עפולה והקמת קבוצה חדשה שתיקרא גלבוע/גליל.
הפועל גלבוע גליל.
ב-13 ביוני 2008, לאחר שניסיון איחוד בין המועדונים נדחה על ידי הפועל גליל עליון, העביר הבעלים חיים אוחיון את רישיון ליגת העל לקבוצות הבוגרים של הפועל גלבוע ושחקני הקבוצה הבוגרת של גליל עליון הועברו לקבוצה החדשה שנקראה הפועל גלבוע גליל. גליל עליון שמרו על מחלקת הנוער שלהם והקימו מחדש את הקבוצה שנה מאוחר יותר בליגה ב', בעוד גלבוע גליל "ירשה" את מחלקת הנוער של המועצה האזורית גלבוע, שנקראת הפועל גלבוע/מעיינות. נותנת החסות לקבוצה הייתה חברת אלטשולר שחם והקבוצה החלה לשחק בהיכל הספורט גן נר שרק הוקם.
בעונת 2008/2009, עונתה הראשונה בליגת העל, סיימה במקום החמישי בליגה הסדירה, ניצחה 3:2 את הפועל חולון בסדרת רבע-הגמר והעפילה לפיינל-פור שם הפסידה למכבי תל אביב בחצי הגמר.
בעונת 2009/2010 סיימה הקבוצה במקום השלישי בליגה הסדירה, ניצחה 3:0 את עירוני אשקלון בסדרת רבע-הגמר, העפילה לפיינל-פור, וניצחה את הפועל ירושלים בחצי הגמר. בגמר פגשה את מכבי תל אביב וזכתה באליפות ליגת העל לאחר ניצחון 90:77. לאחר הזכייה באליפות, שאר קבוצות הליגה החתימו את שחקני הקבוצה שזכתה באליפות - בריאן רנדל ודיון דאוול עברו יחד עם המאמן עודד קטש להפועל ירושלים, ג'רמי פארגו ואלישי כדיר עברו למכבי תל אביב (אך עבר מאוחר יותר למכבי חיפה), איזייה סוואן עבר למכבי ראשון לציון.
למרות זאת, נשארו דגן יבזורי, גוני יזרעאלי, אבישי גורדון וגל מקל, ובנוסף עוזר המאמן שהפך למאמן ליאור ליובין.
בעונת 2010/2011 השתתפה הקבוצה במוקדמות היורוליג בעקבות זכייתה באליפות, הפועל גלבוע גליל הודחה על ידי המופארם ורשאץ הסרבית בסיבוב הראשון, בעקבות כך הקבוצה השתתפה ביורוקאפ. בדצמבר 2010 הודחה הקבוצה מהיורוקאפ. במאי 2011 העפילה לגמר הפלייאוף, והפסידה במשחק הגמר למכבי תל אביב.
בעונת 2011/2012, בעקבות פסילת האולם הביתי על ידי היול"ב מלארח את משחקי היורוקאפ, השתתפה הקבוצה (בנוסף לליגה הישראלית) במסגרת הליגה הבלקנית ואף זכתה באליפות לאחר שגברה בגמר 84–89 על קבוצת לבסקי סופיה. בעונת 2012/2013 זכתה הקבוצה בפעם השנייה ברציפות באליפות הליגה הבלקנית, לאחר שגברה בתום שתי הארכות על לבסקי סופיה 79–87.
בעונת 2013/2014 הקבוצה עלתה בפעם השלישית ברציפות לגמר אליפות הליגה הבלקנית, וסיימה במקום השני לאחר שנוצחה על ידי לבסקי סופיה 69–75.
בעונת 2014/2015 נקלעה הקבוצה למשבר מקצועי שבעקבותיו המאמן ברק פלג פוטר כשאת מקומו תפס אריאל בית הלחמי.
באותה עונה גלבוע גליל ירדה לליגה הלאומית, אולם חזרה לליגת העל כעבור עונה אחת.
בעונת 2016/2017 לאחר שחזרה מהליגה הלאומית הקבוצה הפתיעה בעזרת סגל צעיר ומקומי, וסיימה במקום התשיעי עם מאזן של 15 ניצחונות ו18 הפסדים, במרחק נקודה מהפלייאוף. במהלך העונה נצחה הקבוצה את מכבי תל אביב 3 פעמים, לאחר 2 סלי ניצחון של השחקן ג'ייסון סיגרס בהיכל מנורה מבטחים, וניצחון בית.
בעונה זו הובילו את הקבוצה הישראלים חואקין שוכמן ויחזקאל סקוורר, והזרים ג'ייסון סיגרס, מרפי הולוואי, מייקל קוואלס ואריק גריפין.
בתום עונת 2018/2019 הודיע אוחיון כי בשל בעיות תקציביות בכוונתו לפרק את המועדון, בעקבות חוסר העברת תקציב של מועצה אזורית גלבוע, למרות התחייבותם. לאחר מספר שבועות ופגישות בין ארגון האוהדים לבין המועצה האזורית נמצא פתרון וגלבוע גליל הודיעה כי תופיע בליגה הבכירה גם בעונת המשחקים הבאה בכפוף לכך שאוהדי הקבוצה ישיגו עד תחילת עונת 2020/2021 מיליון וחצי שקלים, חצי מיליון עד סוף שנת 2019 ועוד מיליון עד סוף העונה.
לאחר פטירתו של הבעלים חיים אוחיון, ערב פתיחת עונת 2021/2022, ביקשו היורשים להעביר את הקבוצה לאור חוב גדול למס הכנסה, ואף הצהירו כי אם לא יימצא גוף שיסכים לקחת עליו את ההתחייבויות הכספיות לעונה הקרובה, היא לא תמשיך בליגת העל. לאחר מספר שבועות, בעלות הקבוצה הועברה לאיש העסקים גדעון ידין, בעלי חברת התעשייה "גבעסול", ששימש בעבר כספונסר של הקבוצה.
ארגון אוהדים.
לאורך השנים תומך הקבוצה ארגון האוהדים gilboa supporters אשר הוקם בשנת 2007. הארגון הוא קומץ אוהדים המלווה את הקבוצה במשחקי הבית מהיציע הישן, ומגיע עם הקבוצה למשחקי חוץ ברחבי הארץ.
קבוצת בת.
בשנת 2018 הוקמה קבוצת בת שנקראת הפועל גלבוע/מעיינות ברוש כחלק מחזון המועצה, במטרה מוצהרת לשמש בית למצטייני קבוצות הנוער (גלבוע/מעיינות) וכקבוצת הבת של הפועל גלבוע גליל מליגת העל. כיעד הוצב בפני הקבוצה עליה לליגה הארצית (הליגה השלישית בישראל), כאשר במסגרת זו יוכלו שחקני הקבוצה לשחק גם בליגה הבכירה, תחת תקנת "הכרטיס הכפול" המאפשר לשחקנים עד גיל 22, להשתייך לקבוצה מליגת העל ובמקביל לשחק בליגה הארצית. בסיום עונתה הראשונה (2018/2019), הקבוצה, בראשותו של המאמן ליאור קרת, עמדה במשימתה לאחר שגברה על קריית טבעון בתוצאה 66:87, זכתה באליפות ליגה א' צפון, והעפילה לליגה הארצית.
הקבוצה מתאמנת ומשחקת באולם עין חרוד.
מכבי עירוני רמת גן (כדורסל גברים)
מכבי עירוני רמת גן (עד שנת 2018: עירוני רמת גן, עד שנת 1997: מכבי רמת גן) היא קבוצת כדורסל ישראלית מהעיר רמת גן אשר משחקת בליגה הלאומית בכדורסל.
הקבוצה מורכבת מאיחוד של הקבוצות מכבי רמת גן, ששיחקה עשרות שנים בליגה הבכירה, ובית"ר רמת גן, מועדון ששיחק בליגת העל בשנים 1993–1995.
היסטוריה.
מכבי רמת גן.
הקבוצה הוקמה בשנת 1946 והעפילה לראשונה לליגה הבכירה בשנת 1968.
בין כוכביה הראשונים של הקבוצה היה הרכז המקומי, חיים שטרקמן, שליהטט על מגרש הבלטות ברחוב הרצל, עד שעבר לקבוצת מכבי תל אביב.
בשנת 1972 העפילה לראשונה בתולדותיה, אל משחק גמר גביע המדינה בכדורסל שם הפסידה למכבי תל אביב 99:108. במשחק זה בלט לטובה שחקנה הבלגי, קאמיל דירקס שקלע 43 נקודות, וקבע בכך שיא נקודות במשחק גמר גביע שטרם נשבר.
בעונת 1972/1973 כשבשרותיה בלטו לארי גורדון, אורי בן ארי, ומשה זילברמן סיימה הקבוצה לראשונה בתולדותיה בליגה כסגנית האלופה, שנייה רק למכבי תל אביב. גם בעונה שלאחר מכן סיימה הקבוצה כסגנית למכבי תל אביב, אלופת הליגה.
בעונת 1982/1983 סיימה הקבוצה במקום השני בליגה הסדירה, אך הפסידה 2:0 בסדרת רבע הגמר הפלייאוף להפועל תל אביב. בשנים אלו לא הצליחה הקבוצה להתרומם מעבר לעלייה לשלב הראשון בפלייאוף ונשארה קבוצת אמצע טבלה בליגה הראשונה.
דורון ג'מצ'י, כוכב הקבוצה במחצית הראשונה של שנות השמונים, וקלעה המצטיין בכל הזמנים, עבר למכבי תל אביב בשנת 1985, אך גם בלעדיו, תחת המאמן הצעיר, אפי בירנבוים, הציגה רמת גן באולמה הביתי בכפר המכביה כדורסל אטרקטיבי שהביא אותה אל צמרת טבלת הליגה . בין שחקניה דאז היו: ניר רכליס, עמי נאווי, אמיר בינו, קארל איימוס, מייקל קרטר, ארל וויליאמס וזרים מצטיינים כמילטון וגנר, קני סימפסון, הרולד קילינג וסטן מאיו.
בעונת 1988/1989, עם מאמנה אפי בירנבוים על הקווים, הפסידה הקבוצה בגמר הגביע למכבי תל אביב 85:107.
בעונת 1992/1993 החלה לארח את משחקיה באולם הכדורסל החדש ברמת גן שקיבל אחר כך את השם ״זיסמן״.
בעונת 1995/1996 סיימה הקבוצה במקום ה-11 המוביל לליגה השנייה, אך איגוד הכדורסל לא אישר את תקציבה של מכבי ירושלים, ומכבי רמת גן נשארה במקומה בליגה הבכירה.
עירוני רמת גן.
בעונת 1996/1997 תחת לחצו של ראש עיריית רמת גן, צבי בר, התאחדה הקבוצה עם קבוצת בית"ר רמת גן ושם הקבוצה שונה לעירוני רמת גן.
בעונת סיימה את הליגה הסדירה במקום הרביעי, ניצחה ברבע גמר הפלייאוף את מכבי רעננה 2:1 בסדרת הטוב משלוש, אך הפסידה 3:0 בסדרת הטוב מחמש בחצי הגמר להפועל ירושלים, מה שהיווה את הישג השיא שלה בליגה מאז שנות ה-70.
בעונת סיימה את הליגה הסדירה במקום השישי. עם זאת, הפתיעה ברבע גמר הפלייאוף את הפועל חיפה 2:1 בסדרת הטוב משלוש ללא יתרון ביתיות. בחצי הגמר בסדרת הטוב מחמש היא הפסידה למכבי רעננה 3:0. כמו כן, באותה עונה הגיעה לחצי גמר גביע המדינה ונוצחה על ידי מכבי תל אביב.
בעונת 2000/2001 הקבוצה כמעט העפילה לחצי גמר הפלייאוף לאחר שסיימה במקום החמישי בגלל הפרשי סלים.
הקבוצה הגיעה לשיאה שוב בעונת 2001/2002 כאשר תחת המאמן ארז אדלשטיין ובהובלת השחקנים ליאור ליובין, רייאן סטאק ודני לואיס היא סיימה במקום השני בליגה הסדירה. הקבוצה ניצחה את הפועל ירושלים בחצי הגמר 3:1 בסדרת הטוב מחמש, והגיעה לגמר הפלייאוף והפסידה בו למכבי תל אביב 3:0 בסדרת הטוב מחמש. כמו כן, הגיעה לחצי גמר גביע המדינה והפסידה להפועל ירושלים. הקבוצה, ששיחקה בליגה הבכירה ברציפות במשך כ-35 עונות, ירדה לליגה השנייה בתום עונת 2003/2004.